Ved du noget om sagen? Så hører BT meget gerne fra dig. Send en mail til 1929@bt.dk eller skriv en besked til os her på Facebook.

Et mindre kemikalieudslip i Terndrup Hallen i Terndrup Nordjylland var fredag eftermiddag skyld i, at en skole i umiddelbar forbindelse til hallen måtte evakueres.

Det oplyser Nordjyllands Politi i en pressemeddelelse fredag.

Nordjyllands Politi modtog klokken 13.36 en anmeldelse om et mindre kemikalieudslip. Ved en fejl var der sket en sammenblanding af 20 liter klor og 50 liter svovlsyre.

Sammenblandingen udløste en kemisk reaktion, hvor der blev dannet giftige dampe.

Ifølge politiet er der ikke umiddelbart nogen fare for personer, men da skolen ligger i tilknytning til hallen, hvor fejlen blev begået, har man valgt at evakuere skolen.

Politiet oplyser, at evakueringen er foregået stille og roligt med hjælp fra skolens personale.

Efter evakueringen er redningsberedskab og politi fortsat på stedet, da der skal foretages rensning og udluftning, før man kan afblæse evakueringen.

Politiet har derfor sat en sikkerhedsafstand på 100 meter til hallen.